Nox Medical hefur allt frá því að fyrsta vara þess kom á markað vaxið hratt , en til marks um það var félagið inni á lista Financial Times yfir þau nýsköpunarfyrirtæki í Evrópu sem uxu hraðast á milli áranna 2012 og 2015 . Pétur sér fram á að samruninn muni gera fyrirtækinu kleift að halda áfram örum vexti . „ Tilgangurinn með þessum samruna er að útvíkka lausnaframboð sameinaðs fyrirtækis með því að samþætta betur tæknilausnir þeirra og þannig auka veltuna , stækka tækifærið og hraða vöxt fyrirtækisins . Nox Medical hefur vaxið hratt frá því að það fyrst hóf sölu á vörum sínum 2009 , en velta félagsins á þessu ári er tæplega tuttugu milljónir dollara . Þetta skýrist á því að við höfum byggt upp öflugt dreifinet fyrir vörur okkar . Þess má geta að samhliða samruna félaganna í Nox Health , mun félagið hverfa frá því að vinna með dreifingaraðila á stærsta markaði fyrir vörur félagsins í Bandaríkjunum og hefur byggt upp eigin sölustarfsemi til þess að ná betur til viðskiptavina sinna og aðlaga tæknilausnir félagsins að þeirra þörfum , " segir Pétur og bætir við : „ Á hinum endanum hefur Fusion vaxið hratt á síðustu árum og veitir nú bandarískum stórfyrirtækjum þjónustu sem miðar að því að bæta svefnheilsu starfsmanna þeirra . Heildartekjur FusionHealth nema á þessu ári tæplega tveimur milljörðum króna . Samanlögð velta Nox Health í ár er því rúmlega fjórir milljarðar króna og heildarfjöldi starfsmanna tæplega 200 . Í Bandaríkjunum er áætlað að það séu um 70 milljónir manna sem njóta heilbrigðisverndar í gegnum atvinnurekendur sína , þar sem stórfyrirtæki standa með beinum hætti straum af öllum útgjöldum starfsmanna sinna til heilbrigðismála . FusionHealth þjónustar nú um rúmlega 300.000 þúsund manna þýði og af þeim fá rúmlega 6.000 starfsmenn fyrirtækja daglega meðhöndlun við sínum svefnvandamálum . Áætlanir okkar gera ráð fyrir að þessi hópur muni stækka verulega á næstu árum . Fyrirtækjum sem við erum að þjónusta mun fjölga og þannig náum við til stærra þýðis starfsmanna auk þess sem almennt er talið að á bilinu 10 - 20% þessa þýðis geti bætt svefnheilsu sína með því að nýta sér þær lausnir sem við bjóðum . Það er í raun ekkert fyrirtæki í dag sem er með þetta breiða vöru - og þjónustuframboð á sviði svefns líkt og Nox Health er með . Það eru því tækifæri fyrir Nox Health að vaxa verulega á þessum markaði . " Nánar er rætt við Pétur í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .